**Young Angels Košice**, do sezóny 2017/18 **Good Angels Košice** (slov. *Dobrí anjeli Košice*), je slovenský ženský basketbalový klub pôsobiaci v basketbalovej extralige žien. Klub bol založený v roku 2001 a aktuálne je najúspešnejším slovenským ženským basketbalovým družstvom. V rámci doterajšej existencie získal pätnásť majstrovských titulov a štrnásťkrát sa tešil zo zisku Slovenského pohára. Klub hrával aj Euroligu, v ktorej sa v sezóne 2012/13 prebojoval až do Final Four, kde napokon obsadil 4. miesto a v EWBL, ktorú vyhral dvakrát v rokoch 2017 a 2018. Košické basketbalistky uspeli aj v premiérovom ročníku nadnárodnej súťaže MEL, v ktorej zaznamenali celkové prvenstvo.

Klub podporuje rôzne charitatívne projekty ako sú Dobrý anjel, Zober loptu, nie drogy, Weal for common a pod. V roku 2013 klub získal ocenenie Športovec roka.

Prehľad najväčších úspechov
---------------------------

* pätnásťnásobný majster Slovenska (2004 – 2018)
* štrnásťnásobný víťaz Slovenského pohára (2003, 2004, 2006 – 2016, 2018, 2021)
* víťaz nadnárodnej súťaže MEL (2013)
* víťaz nadnárodnej súťaže EWBL (2017, 2018)
* účastník Final Four Euroligy FIBA 2013
* v sezóne 2009/10 postup do štvrťfinále Euroligy FIBA
* v sezónach 2004/05, 2008/09, 2010/11 a 2011/12 postup do osemfinále Euroligy FIBA
* v sezóne 2006/07 postup do osemfinále Európskeho pohára FIBA

História
--------

Vznik klubu, ktorý v súčasnosti účinkuje pod názvom Young Angels Košice sa datuje do roku 2001, keď nadviazal na tradíciu iného celku z metropoly východu – VSS Lokomotíva. Už na konci druhej sezóny sa hráčky „Delty", ako dodnes basketbalistky Good Angels ich fanúšikovia nazývajú, prebojovali do prvého extraligového finále. V ňom síce vtedajšieho suveréna z Ružomberka potrápili, no nezdolali. O rok sa karta obrátila a od tohto momentu sú Košičanky na tróne slovenského ženského basketbalu.

### 2001/2002

V premiérovej sezóne, v ktorej klub vystupoval pod názvom Delta Termostav-Mráz, bolo jeho primárnou úlohou udržať Košice v našej najvyššej súťaži, čo sa mu napokon aj podarilo. Košice skončili na 6. mieste.

### 2002/2003

Už pod názvom Delta V.O.D.S. sa košickému družstvu podarilo postúpiť do finále Extraligy SR, v ktorom napokon podľahlo tímu MBK Ružomberok 2:3 na zápasy. Bez trofeje však klub neostal, pretože do jeho vitríny putoval premiérový Slovenský pohár.

### 2003/2004

S upraveným názvom na Delta I.C.P. absolvoval klub premiéru v Európskom pohári FIBA a v skupine s francúzskym Mondeville, talianskymi Benátkami a ukrajinským Záporožím obsadil 3. priečku. Na domácej scéne na ňu nadviazal opätovným triumfom v Slovenskom pohári a záver ročníka korunoval ziskom historicky prvého majstrovského titulu, keď vo finálovej sérii porazil dovtedy jediného slovenského šampióna MBK Ružomberok hladko 3:0 na zápasy.

### 2004/2005

V tejto sezóne sa klub po prvýkrát predstavil v prestížnej EuroLige FIBA, kde sa prebojoval až do osemfinále, v ktorom ho vyradil ruský tím VBM-SGAU Samara. Uspel aj v najvyššej domácej súťaži, keď vo finálovej sérii po výhre nad Ružomberkom 3:2 na zápasy obhájil majstrovský titul.

### 2005/2006

Pred sezónou sa názov klubu zmenil na K CERO I.C.P. pod ktorým košické basketbalistky v základnej skupine EuroLigy FIBA obsadili poslednú 6. priečku. Vo finále Extraligy SR však opäť dokázali triumfovať nad Ružomberkom v pomere 3:2 na zápasy a získať tak tretiu majstrovskú trofej.

### 2006/2007

Výsledky z predchádzajúcej sezóny umožnili klubu s inovovaným názvom K CERO V.O.D.S. štartovať len v Európskom pohári FIBA. V ňom sa košický tím prebojoval až do osemfinále, v ktorom ho vyradil ruský tím Čevakata Vologda. Na domácej scéne družstvo uspelo tak v Slovenskom pohári (súťaž bola obnovená po dvojročnej pauze), ako aj v Extralige SR, v ktorej finálovú sériou proti MBK Ružomberok tentoraz vyhralo po výsledku 3:1 na zápasy.

### 2007/2008

Pod novým názvom Kosit 2013 sa klub opäť predstavil v EuroLige FIBA, no jej žreb mu postavil do cesty silných súperov už v základnej skupine, v ktorej napokon obsadil 5. pozíciu. Podarilo sa mu však vytvoriť vtedajší divácky rekord súťaže, pretože 12. decembra 2007 jeho domáci zápas proti ruskému Spartaku Moskovská oblasť v košickej Steel Aréne sledovalo 7125 divákov. Na domácej scéne klub uspel opäť tak v Slovenskom pohári, ako aj vo finále extraligy, v ktorom porazil Ružomberok 3:0 na zápasy.

### 2008/2009

Pod znovu zmeneným názvom Maxima Broker klub v EuroLige FIBA prebojoval do osemfinále, kde ho zastavil španielsky tím Ros Casares Valencia. Doma bol po piatykrát v rade názov klubu pripísaný na Slovenský pohár, ako aj na trofej pre majstra SR, v boji o ktorú Košičanky opäť Ružomberok 3:0 na zápasy.

### 2009/2010

Z hráčok klubu sa stali Dobrí anjeli, ktorí sa v EuroLige FIBA prebojovali až do štvrťfinále, kde bol nad ich sily ruský UMMC Jekaterinburg. Vo finále najvyššej slovenskej súťaže sa premiérovo nestretol s Ružomberkom, ale s Prešovom. Po výhre v sérii 3:0 na zápasy si Košice pripísali na konto 7. majstrovský titul, ktorému opäť predchádzal aj zisk ďalšieho Slovenského pohára.

### 2010/2011

Po tretíkrát v rade sa klub prebojoval medzi 16 najlepších tímov EuroLigy FIBA, v osemfinále ktorej ho vyradil francúzsky Bourges. Na domácej scéne opäť zaznamenal „double", pretože okrem Slovenského pohára získal po finálovom víťazstve 3:0 nad Ružomberkom aj titul majstra SR.

### 2011/2012

V základnej skupine EuroLigy FIBA obsadil klub 3. pozíciu, no v boji o postup do Final Eight neuspel s ruským UMMC Jekaterinburg. V slovenských súťažiach nenašiel premožiteľa ani v jedinom zápase Slovenského pohára, či Extraligy SR a finálovým triumfom nad MBK Ružomberok v pomere 3:0 na zápasy tak zavŕšil len druhú „perfect season" (teda sezónu bez jedinej prehry) v histórii klubu.

### 2012/2013

V EuroLige FIBA sa klub premiérovo prebojoval až na finálový turnaj, na ktorom po prehre s francúzskym Bourges napokon obsadil 4. priečku. Následne Košice uspeli aj na domácej scéne, kde k deviatemu Slovenskému poháru vo finále Extraligy SR po triumfe nad Ružomberkom 3:2 na zápasy pridali aj jubilejný desiaty majstrovský titul. Tím Good Angels zavŕšil sezónu celkovým triumfom v premiére nadnárodnej súťaže MEL, vo finále ktorej zdolal maďarský celok Uniqa Euroleasing Šopron po výsledku 62:58.

### 2016/2017

V osemfinále Európskeho pohára FIBA 2016/2017 postúpili cez francúzsky tím Flammes Carolo Basket po výsledkoch 83 : 64 (doma) a 58 : 72 (vonku) do štvrťfinále súťaže vďaka celkovému lepšiemu skóre, ktoré pri jednej výhre a jednej prehre predstavovalo rozdiel 5 bodov.

### 2017/2018

Good Angels znovu vyhrali extraligu – vo finále porazili MBK Ružomberok 3:0 na zápasy – a zvíťazili aj vo finále Slovenského pohára, kde porazili Piešťanské Čajky 62:61.

### 2018/2019

V novej sezóne mužstvo Good Angels Košice nenastúpilo, po jeho zániku ho nahradil seniorský tím akadémie Good Angels pod názov *Young Angels Košice*. Trénerkou sa stala Zuzana Žirková.

### 2019/2020

V neúplnej sezóne, ktorá bola prerušená pre pandémiu koronavírusu k 11. marcu 2020, obsadil tím na základe poradia v tabuľke tretie miesto a bronzové medaily.

### 2020/2021

V základnej časti obsadili 3. miesto. Vo štvrťfinále postúpili cez Poprad. V semifinále prehrali s Piešťanskými Čajkami 3:0 na zápasy. Tretie miesto získali proti Slávii Banská Bystrica po výhre 2:1 na zápasy.

### 2021/2022

V základnej časti obsadili 3. miesto. Vo štvrťfinále postúpili cez Poprad. V semifinále prehrali s Piešťanskými Čajkami 3:0 na zápasy. Tretie miesto získali proti Slávii Banská Bystrica po výhre 2:1 na zápasy.

### 2021/2022

V základnej časti obsadili 5. miesto.

### 2023/2024

YAKE v druhom kole porazili Piešťanské Čajky 97 : 94, čím ukončili svoju sériu 34 extraligových a pohárových zápasov Čajok bez prehry. V závere základnej časti sa prejavili finančné ťažkosti klubu, ktorý pre problémy s finančnou podporou zo strany mesta Košice a nemožnosťou hrať zápasy v zrekonštruovanej Starej jazdiarni dal k 30. novembru 2023 výpovede celému seniorskému tímu. V 12. kole v košickom derby prvý raz nad Young Angels zvíťazil tím CBK Košice. Legionárky aj slovenské hráčky tím v decembri 2023 opustili a záver základnej časti odohrali za Young Angels juniorky, pričom na zápas 14. kola proti Šamorínu Young Angels účelovo nenastúpili, aby sa po kontumačnej prehre 0:20 ocitli v nadstavbovej časti o 5. – 8. miesto. Tím stratili Košice možnosť účasti na Federálnom pohári. Vo februári 2024 sa YAKE zúčastnili Final 6 Slovenského pohára. Vo štvrťfinále prehrali so Šamorínom 44:60.

Hráčsky káder a realizačný tím
------------------------------

### Súpiska hráčok v sezóne 2023/24

*Aktuálna k 3. 11. 2023.*

|  |  |  |
| --- | --- | --- |
| * 02 USA Caroline Littlefield
* 03 USA Hailey Leidel
* 04 Slovensko Ema Szmereková
* 08 Slovensko Barbora Bohušová
* 10 Slovensko Tamara Mandelíková
* 11 USA Kristina King
 | * 16 Slovensko Kamila Plavnická
* 17 Slovensko Radoslava Ošťádalová
* 18 Slovensko Alexandra Pelánová
* 19 Slovensko Katarína Šedivá
* 21 Slovensko Ema Rodáková
* 23 Slovensko Denisa Blanárová
 | * 24 Slovensko Tara Rebejová
* 25 Slovensko Natália Filická
* 28 Slovensko Emma Dulovičová
* 29 Slovensko Karin Holomaniová
* 30 Slovensko Eva Staníková
* 38 Slovensko Ľudmila Fleischerová
 |

### Realizačný tím

* hlavný tréner – Daniel Jendrichovský
* lekár družstva – Peter Polan
* masér – Bohuš Slatkovský

### Vedenie klubu

* generálny manažér – Daniel Jendrichovský

Zoznam trénerov
---------------

*Zoznam nie je kompletný*

* 2005 (jún až november): Tibor Jány
* 2005 (november): Vladimír Karnay
* 2013 – 2014: Maroš Kováčik
* 2018 – 2020: Zuzana Žirková
* 2020 – 2023: Radko Dvorščák
* 2023 – súčasnosť: Daniel Jendrichovský

Historické súpisky
------------------

*Zoznam nie je kompletný*

### Sezóna 2013/14

#### Hráčky

|  |  |
| --- | --- |
| * 4 Švédsko Farhiya Abdi
* 5 Slovensko Martina Kiššová
* 8 Slovensko Beáta Janoščíková
* 9 Slovensko Barbora Bálintová
* 10 Slovensko Žofia Hruščáková
* 11 Bielorusko Yelena Leuchanka
* 12 Slovensko Katarína Pindrochová
* 13 Slovensko Lucia Kupčíková
 | * 14 Maďarsko Tijana Krivaćević
* 15 Srbsko Miljana Bojović
* 21 Slovensko Gabriela Nagyová
* 22 Poľsko Magdalena Zietara
* 23 Slovensko Eva Filičková
* 31 USA A'dia Mathies
* 33 USA Plenette Pierson
 |

#### Realizačný tím

* hlavný tréner – Maroš Kováčik
* asistent trénera – Peter Jankovič
* kondičná trénerka - Katarína Hricková
* lekár - MUDr. Miloslav Klíma
* fyzioterapeut - Vladimír Ščerbanovský
* masér - Bohuš Slatkovský

### Sezóna 2022/23

#### Hráčky

|  |  |
| --- | --- |
| * 02 Slovensko Nina Majorošová
* 03 Slovensko Vanda Mária Kristlová
* 04 Slovensko Ema Szmereková
* 05 Slovensko Diana Mikovčáková
* 08 Slovensko Barbora Bohušová
* 10 Slovensko Michaela Balážová
* 14 Slovensko Ema Rodáková
* 16 Slovensko Kamila Plavnická
 | * 17 Slovensko Radoslava Ošťádalová
* 19 Slovensko Katarína Šedivá
* 21 Slovensko Katarína Knappová
* 22 Slovensko Hana Jakubčeková
* 24 Slovensko Tara Rebejová
* 25 Slovensko Natália Filická
* 28 Slovensko Emma Dulovičová
* 31 USA Deijah Blanks
 |

#### Realizačný tím

* hlavný tréner – Radko Dvorščák
* asistentka trénera – Ivana Jalčová
* lekár družstva – Peter Polan
* masér – Bohuš Slatkovský

Charitatívna činnosť
--------------------

Slovenský preklad názvu klubu je odvodený od názvu charitatívnej organizácie Dobrý anjel. Za každú úspešnú strelu do Euroligového koša prispievajú basketbalistky finančnými prostriedkami rodinám, ktoré sa dostali do hmotnej núdze nie vlastným pričinením. Pod záštitou tohto klubu funguje aj združenie Weal for common (Dobro pre všetkých). Jeho poslaním je pomáhať sociálne slabším a hendikepovaným ľuďom, podporovať zdravotníctvo, školstvo a životné prostredie najmä na východnom Slovensku. Z rozpočtu klubu sa pravidelne prispieva aj na podporu športových, vzdelávacích, či humanitných projektov pre deti a mládež.

Referencie
----------

1. ↑  ŠEBELA, Miroslav a TASR. *Športovec roka: Saganovi vyšiel rok nad očakávanie* [online]. Petit Press, 20.12.2013, [cit. 2013-12-20]. Dostupné online.
2. ↑   *Košice prehrali vo Francúzsku o 14 bodov, ale postupujú ďalej* [online]. pravda.sk, 25. január 2017, [cit. 2017-01-29]. Dostupné online.
3. ↑
4. ↑   *Šport7.sk - Športové spravodajstvo a výsledky* [online]. sport7.sk, 2020-03-13, [cit. 2020-12-03]. Dostupné online.
5. ↑   *"Snáď nás to prebudí," hovorí Ke´Shunan James po prehre v Košiciach* [online]. piestanskecajky.sk, 2023-10-06, [cit. 2024-01-17]. Dostupné online.
6. ↑  Jozef Cyprián. *Hrozivý scenár sa začína plniť. Všetky hráčky Young Angels dostali výpovede, zánik áčka môže byť najmenší problém - Ženská basketbalová extraliga SR* [online]. exz.sk, [cit. 2024-01-16]. Dostupné online.
7. ↑  Jozef Cyprián. *Historický triumf CBK vystavil bodku ženskej podobe Young Angels - Ženská basketbalová extraliga SR* [online]. exz.sk, [cit. 2024-01-16]. Dostupné online.
8. ↑  TASR. *Duel Young Angels proti ŠBK Šamorín sa hrať nebude - Ženská basketbalová extraliga SR* [online]. exz.sk, [cit. 2024-01-16]. Dostupné online.
9. ↑   *Slávia a Šamorín postúpili do semifinále Slovenského pohára - basket.sk* [online]. basket.zoznam.sk, [cit. 2024-02-19]. Dostupné online.
10. ↑   *YOUNG ANGELS Košice - Súpiska - Ženská basketbalová extraliga SR* [online]. exz.sk, [cit. 2023-11-03]. Dostupné online.
11. ↑  24hod.sk - 24 hodín s.r.o. - WebSys s.r.o.. *Jány skončil, vracia sa Karnay* [online]. 24hod.sk, [cit. 2023-03-21]. Dostupné online.
12. ↑   *YOUNG ANGELS Košice - Súpiska - Ženská basketbalová extraliga SR* [online]. exz.sk, [cit. 2022-10-18]. Dostupné online.

Zdroj
-----


|  |  |
| --- | --- |
| Portal | Košický portálŠportový portál |

* Oficiálny web klubu
* Basketbalový portál

| * z
* d
* u
Kluby Basketbalovej extraligy žien v sezóne 2023/24 |
| --- |
| 
* BK AS Trenčín
* BK ŠK UMB Banská Bystrica
* CBK Košice
* Slávia Banská Bystrica
* MBK Ružomberok
* Piešťanské Čajky
* ŠBK Šamorín
* Young Angels Košice

 |